Ekurhuleni verwyder boom ná klagte | Netwerk24
Ekurhuleni verwyder boom ná klagte
Deur Jeanelle Greyling 29 Mei 2019 05:00
Vier jaar nadat ’n inwoner van Brakpan begin kla het oor ’n dooie boom wat met stompneuskewers oortrek is, het die Ekurhuleni-metro die boom die naweek uiteindelik verwyder.
Die boom het vier jaar gelede gevrek en was toe met stompneuskewers besmet.
“Dit het baie jare se gesoebat en gesmeek gekos, maar die boom saam met al die boorkewers is vandag suksesvol verwyder,” het Jan de Bruyn van Minnebron Saterdag in ’n e-pos aan Metro-Beeld-Suid en verskeie metro-amptenare gesê.
“Die area is ook baie netjies opgeruim. Baie dankie vir dit wat gedoen is!”
De Bruyn het die vorige week in ’n e-pos oor die besmette boom op die sypaadjie van Koos Vorsterstraat gekla.
“ ’n Mens kan dit in al die gate in die stam sien,” sê De Bruyn.
“Ek versoek die metro se parkeafdeling al meer as vier jaar om dié boom te verwyder.
“Die metro saag die ander bome in die omgewing tot op die grond af, maar die boom wat besmet is met die kewers bly staan.
“Hoe gaan ek die metro sover kry om die besmette boom te verwyder voor al die ander bome en struike in die omgewing ook besmet is?”
’n Metro-amptenaar het die volgende dag per e-pos aan De Bruyn gesê die metro sal aandag aan sy versoek gee.
Die Ekurhuleni-metro het die boom uiteindelik verwyder.
Meer oor: Ekurhuleni-Metro | Brakpan | Boom
Amptenaar vra glo geld vir ‘poste’ by Ekurhuleni
Geliefde bevelvoerder doodgeskok